Σχεδίαση και υλοποίηση μηχανισμών ασφάλειας για διάχυτες υπηρεσίες υγείας πάνω σε δίκτυα επόμενης γενιάς
Στην παρούσα διατριβή προτείνονται Μηχανισμοί Ασφάλειας για την ανάπτυξη ασφαλών και αξιόπιστων διάχυτων υπηρεσιών υγείας πάνω σε Δίκτυα Επόμενης Γενιάς (Next Generation Networks – NGN). Οι προτεινόμενοι Μηχανισμοί Ασφάλειας έχουν ως στόχο να λειτουργήσουν προσθετικά στο επίπεδο ασφάλειας που προσφέρουν οι υπάρχοντες μηχανισμοί ασφάλειας που υποστηρίζονται από το NGN. Αυτό είναι αναγκαίο καθώς οι διάχυτες υπηρεσίες υγείας εμπεριέχουν ιδιαιτέρως ευαίσθητη πληροφορία. Επιπρόσθετα, στην παρούσα διατριβή προτείνεται ένα γενικό πλαίσιο εφαρμογής, το οποίο υποστηρίζει τους προτεινόμενους Μηχανισμούς Ασφάλειας, προκειμένου να επιτυγχάνεται γρήγορη και αποτελεσματική ανάπτυξη ασφαλών και αξιόπιστων διάχυτων υπηρεσιών υγείας πάνω σε NGN. Πιο συγκεκριμένα, το προτεινόμενο πλαίσιο βασίζεται στην αρχιτεκτονική του προτύπου ETSI/Parlay και επεκτείνει το σύνολο των Διεπαφών των Χαρακτηριστικών Ικανότητας Υπηρεσίας (Service Capability Features Interfaces – SCFs Interfaces) και το σύνολο των μηχανισμών που υποστηρίζει το Πλαίσιο ETSI/Parlay. Το προτεινόμενο πλαίσιο επεκτείνει το σύνολο των Διεπαφών των Χαρακτηριστικών Ικανότητας Υπηρεσίας προκειμένου αυτό να περιλαμβάνει όχι μόνο τις διεπαφές που σχετίζονται με τις υπηρεσίες του υποκείμενου δικτύου (NGN), αλλά και επιπλέον διεπαφές που δίνουν τη δυνατότητα σε διάχυτες υπηρεσίες υγείας να έχουν πρόσβαση σε ικανότητες επαίσθησης (sensing capabilities) δικτύων αισθητήρων που είναι υπεύθυνα για τη συλλογή πληροφορίας περιβάλλοντος καθώς και βιοπληροφορίας. Επίσης, το προτεινόμενο πλαίσιο επεκτείνει το σύνολο των μηχανισμών που υποστηρίζει το Πλαίσιο ETSI/Parlay προκειμένου να είναι δυνατή η παροχή σε διάχυτες υπηρεσίες υγείας όχι μόνο των βασικών μηχανισμών, που υποστηρίζονται από το προτυποποιημένο Πλαίσιο ETSI/Parlay, αλλά και των Μηχανισμών Δικτύων Αισθητήρων καθώς και των Μηχανισμών Ασφάλειας, οι οποίοι προτείνονται στην παρούσα διατριβή. Οι Μηχανισμοί Ασφάλειας, οι οποίοι προτείνονται, στοχεύουν στην παροχή ασφάλειας στα δεδομένα των τελικών χρηστών καθώς και στην ασφαλή πρόσβαση στις διάχυτες υπηρεσίες υγείας και στην ασφαλή χρήση τους. Πιο συγκεκριμένα, οι προτεινόμενοι Μηχανισμοί Ασφάλειας επικεντρώνονται στη διασφάλιση της εμπιστευτικότητας των δεδομένων, της ακεραιότητας των δεδομένων, της πιστοποίησης αυθεντικότητας καθώς και του ελέγχου πρόσβασης των οντοτήτων που συμμετέχουν σε διάχυτες υπηρεσίες υγείας. Για τη διασφάλιση της εμπιστευτικότητας των δεδομένων προτείνεται ένα γενικό σχήμα κρυπτογράφησης. Αυτό το σχήμα επιτρέπει το σχεδιασμό και την υλοποίηση ασφαλών εξατομικευμένων κρυπτογραφικών αλγορίθμων τμήματος για την κρυπτογράφηση δεδομένων διάχυτων υπηρεσιών υγείας, όπως οι ιατρικοί φάκελοι των ασθενών. Επίσης, προτείνεται ένας μηχανισμός για διασφάλιση της ακεραιότητας των δεδομένων για σύστημα ιατρικής τηλε-παρακολούθησης. Αυτό το σύστημα τηλε-παρακολούθησης λειτουργεί σε περιβάλλον έξυπνου σπιτιού και υποστηρίζει τη μεταφορά βιοσημάτων του ασθενή από τον ασθενή στη Μονάδα Παροχής Υπηρεσιών Υγείας. Επιπρόσθετα, προτείνονται δύο μηχανισμοί για διασφάλιση της πιστοποίησης αυθεντικότητας. Ο πρώτος μηχανισμός είναι ένας ευφυής μηχανισμός πιστοποίησης αυθεντικότητας για εφαρμογές e-Hospital πάνω σε WLAN μέσα σε νοσοκομείο. Ο δεύτερος μηχανισμός είναι ένας μηχανισμός συμφωνίας κλειδιού ομάδας και ανάκτησης σε ad hoc δίκτυα, που χρησιμοποιούνται κατά τη διαχείριση ιατρικών συμβάντων έκτακτης ανάγκης σε περιοχές στις οποίες δεν υπάρχει σταθερή τηλεπικοινωνιακή υποδομή. Τέλος, προτείνεται μία υποδομή PKI σε ένα ιατρικό δίκτυο μεγάλης κλίμακας που συνδέει ένα ευρύ φάσμα από Μονάδες Παροχής Υπηρεσιών Υγείας. Η προτεινόμενη υποδομή PKI εστιάζεται στη διασφάλιση της πιστοποίησης αυθεντικότητας και του ελέγχου πρόσβασης των επαγγελματιών του χώρου της υγείας που επιθυμούν να αποκτήσουν πρόσβαση σε υπηρεσίες που σχετίζονται με αυτούς καθώς και σε υπηρεσίες υγείας που σχετίζονται με τον ασθενή.
Διάχυτες υπηρεσίες υγείας, Δίκτυα επόμενης γενιάς, Πρότυπο ETSI/Parlay, Μηχανισμοί ασφάλειας, 005.8, Pervasive healthcare services, Next generation networks, ETSI/Parlay standard, Security mechanisms
Networked Digital Library of Theses and Dissertations